Gevaarlike misdadiger ontsnap uit Pta-tronk | Maroela Media
Henry Edema Timaya Onoh. Foto: SAPD
'n Gevaarlike misdadiger wat aan ernstige en gewelddadige misdade skuldig bevind is, is vyf dae ná sy ontsnapping steeds op vrye voet.
Kol. Lungelo Dlamini, woordvoerder van die polisie, het Woensdag gesê enigiemand wat inligting verskaf wat tot die inhegtenisneming van Henry Edema Timaya Onoh, ook bekend as "Spiderman", kan lei, sal moontlik beloon word.
Volgens Dlamini het Onoh, 'n Nigeriese burger, Saterdag in die vroeë oggendure uit die Kgosi Mampuru-gevangenis ontsnap. Hy sou Maandag in die Pretoria-landdroshof gevonnis word op aanklagte van onder meer huisbraak, verkragting, huisroof en diefstal.
"Die omstandighede van die gevangene se ontsnapping word nog deur die departement van korrektiewe dienste ondersoek. Die polisie doen 'n beroep op mense met moontlike inligting om Crime Stop by 0860 010 111 te skakel. Intussen moet die gevangene as gewapen en gevaarlik beskou word," het hy gesê.
Volgens Dlamini word daar vermoed dat Onoh moontlik na ander provinsies gevlug het aangesien hy verbind word met ernstige misdade in Mpumalanga en KwaZulu-Natal.
Hy't seker gehoor die doodskis manne gaan nie borg kry vir Kersseisoen – toe vat hy maar sy eie borg!